**Poštovani roditelji,**

Polazak djeteta u osnovnu školu važan je i radostan čin u životu djeteta i njegove obitelji.

Dozvolite da vam uz nekoliko savjeta zaželimo uspješan tijek školovanja vašeg djeteta.

- dajte svome djetetu olovke u boji i mnogo papira i dopustite mu da slika i crta što želi.

- Ako je vaše dijete ljevak, ne prisiljavajte ga da piše desnom rukom.

- Odgovarajte na pitanja svoga djeteta.

- Igrajte se s djetetom, čitajte mu slikovnice, priče.

- Ne zahtijevajte od djeteta da napamet govori brojni niz. Dajte mu poticaj da pogledom zahvati (bez odbrojavanja) 2-6 stvari. To se može provoditi u igri, na primjer, pokažite mu 5-6 gumbi, kuglica ili slično koje držite u ruci i zatim zatražite da kaže količinu. Ako vaše dijete spontano rado broji, pružite mu mogućnost da broji stvari, da bi brojanje imalo stvarnu podlogu.

- Ne prijetite djetetu školom. Takvim prijetnjama djetetu možete nametnuti negativan stav prema školi i time otežati polazak. Školu treba prikazati kao mjesto u kojemu će vaše dijete doživljavati radost i ugodu.

- Svakodnevno razgovarajte o događajima u školi.

- Pomognite ako je potrebno.

- Pomognite da se osamostali (neka se samo oblači, obuva, pere zube, ode u trgovinu ili slično.)

- Izbjegavajte kazne. Pohvalite ga kad zavrijedi.

- Dođite češće na konzultacije učitelju

**Što kada počne školska godina?**

Vaše dijete sada je naš učenik. Ono će mnogo toga novoga naučiti i postati vještije u mnogim stvarima. No, vi ste ga dosada naučili svemu što zna i može. I dalje mu je potrebna vaša pomoć. Zajedno ćemo ga voditi do znanja i uspjeha. Evo kako mu možete pomoći.

**Zanimajte se za djetetove dojmove iz škole**

Pitajte dijete što je učilo i radilo u školi. Pokažite mu da vas to zanima i kako se tomu veselite.

**Pokažite mu kako je znanje važno.**

Na primjerima iz svakodnevnog života pokazujte mu kako i zašto je znanje važno.

**Razgovarajte s djetetom o nastavnim sadržajima**

Listajte s djetetom udžbenik i radnu bilježnicu. Razgovarajte o slikama i riječima koje tamo nalazite. Uživajte u razgovoru o tim temama, šalite se, potičite dijete da govori.

**Vodite dijete na mjesta na kojima stječe iskustva o životu**

Za dijete će biti korisni izlasci i mnogo će toga naučiti ako pođe s vama kad idete u poštu, banku, ljekarnu, frizeru, kemijsku čistionu, kopiraonicu, mesnicu, cvjećarnu, pekarnu, mesnicu, kad kupujete u trgovini i na tržnici i kad obavljate poslove u kući i izvan nje.

Uputite dijete neka promatra što rade ljudi, kako i čime rade te o tome s djetetom razgovarajte, ponavljajte i igrajte se doživljenog. Omogućite djetetu da i samo sudjeluje u radu u kući, tako da mu date neku jednostavnu dužnost.

**Omogućite djetetu vježbanje vještina**

Sve se vještine moraju uvježbati mnogim ponavljanjima. Omogućite djetetu da uvježba vještine oblačenja, svlačenja, kopčanja, vezanja. Najprije mu pokažite, zatim tražite da ono pokaže vama, a kad dobro izvede vještinu, dajte mu mnoge prilike da to ponovi. Slično tome, dijete će trebati mnogo ponavljanja da bi uvježbalo vježbe čitanja, pisanja, govornog izražavanja i računanja. Slušajte ga dok čita, čitajte s njim, čitajte naizmjence. Uključite ga u pisanje čestitki, poruka i uputa članovima obitelji. Tražite od njega da vam prepriča ili ispriča događaje. Igrajte se s malim zadacima računanja s pomoću kestena, autića, čovječuljaka i slično.

Ne gubite živce, ne kritizirajte, ne povisujte ton.

Vjerujte, vaše dijete stalno uči i napreduje. Za to mu je potrebno mnogo vremena. I malo vašeg vremena.

Vama i vašem djetetu želimo radosne i sretne dane na putu odrastanja i sazrijevanja.

Stručni tim Osnovne škole

**Prijedlog literature (upis u 1. razred osnovne škole)**

* Apel, K., Masterson, J.J. (2004.) *Jezik i govor od rođenja do šeste godine*. Lekenik: Ostvarenje
* Batašić, Z. (1990.) *Lutka ima srce i pamet*. Zagreb: Školska knjiga
* Bognar, I. (1986.) *Igra u nastavi na početku školovanja*. Zagreb: Školska knjiga
* Burke Walsh, K. (obrada hrvatskog izdanja Hitrec, G.) (2002.) *Stvaranje razreda usmjerenog na dijete.* Zagreb: Udruga roditelja Korak po korak
* Čudina-Obradović, M. *Igrom do čitanja*. Zagreb: Školska knjiga
* Diamond, M.I., Hopson, J. (2002.) *Čarobno drveće uma: Kako razviti inteligenciju, kreativnost i zdrave emocije vašeg djeteta od rođenja do adolescencije*. Zagreb: Ostvarenje
* Hadžiselimović, Dž. (1984.) *Otkrivanje pomoću poremećaja u čitanju*. Zagreb: Školska knjiga
* Hitrec, G. (1991.) *Kako pripremiti dijete za školu*. Zagreb: Školska knjiga
* Lovrentjev, A. (2005.) *Priprema, pozor, škola.* Zagreb: Obord
* Maleš. D, Stričević, I. (1992.) *Druženje djece i odraslih*. Zagreb: Školska knjiga
* Mandić, P., Gajanović, N. (1982.) *Teorijske i praktične osnove upisa djece u školu-priručnik uz instrumentarij.* Sarajevo: Svjetlost
* Sekulić-Majurec, A. (1994.) Kako od prvaka učiniti đaka – veseljaka? u: *Zrno (6-7)*
* Satrc, B. i sur. (2004.) *Osobine i psihološki uvjeti razvoja djeteta predškolske dobi*. Zagreb: Golden marketing–Tehnička knjiga
* Vizek-Vidović, V. i sur. (2003.) *Psihologija obrazovanja*. Zagreb: IEP-VERN